b'\n_START_ARTICLE_\n21\xc3\xa8 Grup d\'Ex\xc3\xa8rcits (Regne Unit)\n_START_SECTION_\nNormandia\n_START_PARAGRAPH_\nComandat pel General (posteriorment Mariscal) Bernard Montgomery, el 21\xc3\xa8 Grup d\'Ex\xc3\xa8rcits control\xc3\xa0 en un inici totes les forces terrestres durant l\'Operaci\xc3\xb3 Overlord. Quan ja havien desembarcat suficients tropes nord-americanes s\'activ\xc3\xa0 el 12\xc3\xa8 Grup d\'Ex\xc3\xa8rcits, sota el comandament del General Omar Bradley, i el 21\xc3\xa8 Grup d\'Ex\xc3\xa8rcits qued\xc3\xa0 format nom\xc3\xa9s pel Segon Ex\xc3\xa8rcit brit\xc3\xa0nic i el Primer Ex\xc3\xa8rcit Canadenc._NEWLINE_La batalla de Normandia va ser una batalla de desgast pels ex\xc3\xa8rcits brit\xc3\xa0nic i canadenc, tancant als refor\xc3\xa7os alemanys als voltants de Caen. La Wehrmacht no va tenir l\'habilitat de prevenir que els americans poguessin trencar cap a l\'oest de les platges a inicis de 1944, i els alemanys van quedar envoltats a Falaise.\n_START_SECTION_\nL\'avan\xc3\xa7 cap als Pa\xc3\xafsos Baixos\n_START_PARAGRAPH_\nDespr\xc3\xa9s de l\'\xc3\xa8xit dels desembarcaments al sud de Fran\xc3\xa7a del Sis\xc3\xa8 Ex\xc3\xa8rcit americ\xc3\xa0, el 21\xc3\xa8 Grup d\'Ex\xc3\xa8rcits form\xc3\xa0 el flanc esquerre dels 3 grups d\'ex\xc3\xa8rcit alineats contra les forces alemanyes a l\'oest. Va ser responsable d\'assegurar els ports francesos dels quals depenia la rebuda de subministrament, aix\xc3\xad com d\'eliminar els punts de llan\xc3\xa7ament de les V-1 i les V-2 situats a les costes francesa i belga._NEWLINE_El 29 d\'agost, els alemanys s\'havien retirat a trav\xc3\xa9s del riu Sena, tot i que sense el seu equip pesat. La campanya a trav\xc3\xa9s del nord de Fran\xc3\xa7a i B\xc3\xa8lgica va ser principalment una persecuci\xc3\xb3, en la que els ports (oficialment anomenats pels alemanys "Ciutats-Fortalesa") oferien nom\xc3\xa9s una oposici\xc3\xb3 limitada al Primer Ex\xc3\xa8rcit Canadenc. L\'avan\xc3\xa7 va ser molt velo\xc3\xa7, amb gaireb\xc3\xa9 250 milles en 4 dies, i Anvers va ser capturat el 4 de setembre de 1944, que gaireb\xc3\xa9 estava sense defensa i amb les instal\xc2\xb7lacions portu\xc3\xa0ries intactes._NEWLINE_L\'1 de setembre de 1944, el 21\xc3\xa8 Grup d\'Ex\xc3\xa8rcits va ser rellevat del control operatiu dels ex\xc3\xa8rcits americans, i aquests van formar el 12\xc3\xa8 Grup d\'Ex\xc3\xa8rcits._NEWLINE_A mitjans de setembre, seccions del 21\xc3\xa8 Grup d\'Ex\xc3\xa8rcits havien arribat fins a la frontera neerlandesa, sent aturats per la manca de subministraments i per la inundaci\xc3\xb3 causada per la demolici\xc3\xb3 dels dics holandesos per part dels alemanys. Els alemanys controlaven alguns ports del canal, i els anteriors bombardeigs aliats a les l\xc3\xadnies ferrovi\xc3\xa0ries franceses i belgues result\xc3\xa0 que els aliats hagueren de basar les cada vegada m\xc3\xa9s llargues l\xc3\xadnies de subministrament en camions.\n_START_SECTION_\nL\'Operaci\xc3\xb3 Horta\n_START_PARAGRAPH_\nDespr\xc3\xa9s de la vict\xc3\xb2ria a Normandia, hi havia grans esperances que la guerra es podria acabar el 1944. Per tal d\'aconseguir-ho, havia de superar-se la darrera gran defensa natural alemanya a l\'oest: el Rin. Amb tal intenci\xc3\xb3 s\'orquestr\xc3\xa0 l\'Operaci\xc3\xb3 Horta. El pla era que dues divisions aerotransportades americanes, amb una brit\xc3\xa0nica i una brigada polonesa saltessin sobre els Pa\xc3\xafsos Baixos per capturar una s\xc3\xa8rie de ponts sobre el baix Rin abans que fossin destru\xc3\xafts pels alemanys. Pel seu costat, forces blindades avan\xc3\xa7arien a trav\xc3\xa9s d\'una carretera des de B\xc3\xa8lgica travessant Eindhoven i Nimega fins a Arnhem, rellevant als paracaigudistes i obrint la plana del nord d\'Alemanya i la ind\xc3\xbastria de la vall del Ruhr als Aliats._NEWLINE_Per\xc3\xb2 les tropes blindades brit\xc3\xa0niques nom\xc3\xa9s tenien una carretera des d\'on operar, i informaci\xc3\xb3 vital sobre les forces alemanyes a la zona va ser ignorada o perduda. Les forces que quedaven a Holanda despr\xc3\xa9s de la retirada de Fran\xc3\xa7a eren m\xc3\xa9s fortes de l\'esperat, i les unitats del XXX Cos brit\xc3\xa0nic van haver de suportar un combat molt m\xc3\xa9s intens de l\'esperat, alentint l\'avan\xc3\xa7. Les divisions americanes i la brigada polonesa, llan\xc3\xa7ada al sud del Rin, van poder ser rellevades, per\xc3\xb2 la 1a Divisi\xc3\xb3 Aerotransportada brit\xc3\xa0nica a Arnhem va ser pr\xc3\xa0cticament destru\xc3\xafda.\n_START_SECTION_\nBatalla de l\'Escalda\n_START_PARAGRAPH_\nDonat que els accessos al port d\'Anvers no van netejar-se quan es va capturar la ciutat, els alemanys van poder reorganitzar-se i fer que el port fos completament inservible. Per tant, va caldre muntar una operaci\xc3\xb3 per tal de netejar els accessos i poder resoldre el problema. L\'illa de Walcheren estava fortament defensada pels alemanys, perqu\xc3\xa8 est\xc3\xa0 situada en un punt que domina l\'estuari del Mosa, que flueix fins a Anvers. Les operacions portades a terme pel II Cos Canadenc netejant les aproximacions a Anvers tant a la riba nord com sud del Mosa van rebre el nom de Batalla de l\'Escalda. L\'illa de Walcheren no va ser capturada fins a finals de 1944, sent el darrer gran assalt amfibi a Europa durant la Segona Guerra Mundial, sent realitzat per una combinaci\xc3\xb3 de forces canadenques i dels Marines Reials.\n_START_SECTION_\nBatalla de les Ardenes\n_START_PARAGRAPH_\nDespr\xc3\xa9s de la captura de Walcheren vingu\xc3\xa9 la darrera gran ofensiva alemanya de la guerra. Repetint l\'atac de 1940, les formacions alemanyes superaren les febles l\xc3\xadnies aliades de la regi\xc3\xb3 de les Ardenes, a B\xc3\xa8lgica._NEWLINE_La Batalla de les Ardenes present\xc3\xa0 un problema de comandament pel General Eisenhower. L\'atac havia trencat les l\xc3\xadnies americanes, deixant-ne algunes tant al nord com al sud de l\'avan\xc3\xa7 alemany, amb el mateix quarter general del 12\xc3\xa8 Grup d\'Ex\xc3\xa8rcits estatunidenc al sud, motiu pel qual Eisenhower hagu\xc3\xa9 de situar les tropes americanes que havien quedat al nord dels alemanys sota el comandament del 21\xc3\xa8 Grup d\'Ex\xc3\xa8rcits brit\xc3\xa0nic. Llavors, amb la col\xc2\xb7laboraci\xc3\xb3 del Tercer Ex\xc3\xa8rcit america del General Patton van reduir la protuber\xc3\xa0ncia._NEWLINE_Despr\xc3\xa9s de la batalla, el Primer Ex\xc3\xa8rcit americ\xc3\xa0 torn\xc3\xa0 a situar-se dins de l\'organigrama del 12\xc3\xa8 Grup d\'Ex\xc3\xa8rcits del General Bradley. El Nov\xc3\xa8 Ex\xc3\xa8rcit americ\xc3\xa0 segu\xc3\xad un temps m\xc3\xa9s sota les ordres del Mariscal Montgomery.\n_START_SECTION_\nBatalla del Triangle del Rur\n_START_PARAGRAPH_\nAbans a la Campanya del Rin, es llan\xc3\xa7\xc3\xa0 l\'Operaci\xc3\xb3 Blackock per tal de netejar el triangle del Rur. Aquesta llarga operaci\xc3\xb3 de neteja tingu\xc3\xa9 lloc entre el 14 i el 27 de gener de 1945. No es planej\xc3\xa0 cap penetraci\xc3\xb3 profunda en les defenses enemigues o capturar grans xifres de presoners. Es proced\xc3\xad d\'etapa en etapa, seguint el pla establert i es complet\xc3\xa0 amb unes baixes m\xc3\xadnimes.\n_START_SECTION_\nLa Campanya del Rin\n_START_PARAGRAPH_\nLes forces aliades es van llan\xc3\xa7ar cap al Rin al mar\xc3\xa7 de 1945. El 21\xc3\xa8 Grup d\'Ex\xc3\xa8rcits en aquells moments estava format pel 2n Ex\xc3\xa8rcit brit\xc3\xa0nic del General Miles C. Dempsey, el 1r Ex\xc3\xa8rcit Canadenc del General Harry Crerar i el 9\xc3\xa8 Ex\xc3\xa8rcit americ\xc3\xa0 del General William Simpson._NEWLINE_El 1r Ex\xc3\xa8rcit Canadenc havia executat l\'Operaci\xc3\xb3 Veritable en unes condicions dif\xc3\xadcils des de l\'est Nimega a trav\xc3\xa9s del bosc de Reichswald al sud. Aix\xc3\xb2 havia de ser la part nord d\'un moviment de pin\xc3\xa7a amb el 9\xc3\xa8 Ex\xc3\xa8rcit americ\xc3\xa0 movent-se cap al nord a trav\xc3\xa9s de D\xc3\xbcsseldort i Krefeld (Operaci\xc3\xb3 Granada) per netejar la riba oest del riu al nord de Col\xc3\xb2nia. Els americans es van retardar dues setmanes quan els alemanys van destruir els dics del Rur i inund\xc3\xa0 la ruta d\'avan\xc3\xa7 americana. Com a resultat, els canadencs els alemanys van haver d\'enfrontar-se a les reserves alemanyes que intentaven defensar el pla de Col\xc3\xb2nia._NEWLINE_A l\'Operaci\xc3\xb3 Plunder, iniciada el 13 de mar\xc3\xa7 de 1945, el 2n Ex\xc3\xa8rcit Brit\xc3\xa0nic i el 9\xc3\xa8 Ex\xc3\xa8rcit Americ\xc3\xa0 van travessar el Rin per diversos llocs al nord del Rur, sucumbint ben aviat la resist\xc3\xa8ncia alemanya. El 1r Ex\xc3\xa8rcit Canadenc es despla\xc3\xa7\xc3\xa0 cap a l\'esquerra alliberant el nord d\'Holanda, el 2n Ex\xc3\xa8rcit Brit\xc3\xa0nic ocup\xc3\xa0 el nord-oest d\'Alemanya i alliber\xc3\xa0 Dinamarca i el 9\xc3\xa8 Ex\xc3\xa8rcit americ\xc3\xa0 form\xc3\xa0 el bra\xc3\xa7 nord per atrapar les forces alemanyes a la Bossa del Rur i, el 4 d\'abril torn\xc3\xa0 al 12\xc3\xa8 Grup d\'Ex\xc3\xa8rcits de Bradley.\n_START_SECTION_\nEx\xc3\xa8rcit Brit\xc3\xa0nic del Rin\n_START_PARAGRAPH_\nDespr\xc3\xa9s de la rendici\xc3\xb3 d\'alemanya, el 21\xc3\xa8 Grup d\'Ex\xc3\xa8rcit es convert\xc3\xad en el quarter general de la zona brit\xc3\xa0nica d\'ocupaci\xc3\xb3 a Alemanya. Va ser redenominat Ex\xc3\xa8rcit Brit\xc3\xa0nic del Rin (British Army of the Rhine \xe2\x80\x93 BAOR) el 25 d\'agost de 1945 i temporalment form\xc3\xa0 el nucli de les forces brit\xc3\xa0niques destinades a Alemanya durant la Guerra Freda\n_START_SECTION_\nOrde de batalla\n_START_PARAGRAPH_\nPrincipalment, les formacions que formaven el 21\xc3\xa8 Grup d\'Ex\xc3\xa8rcits eren el Primer Ex\xc3\xa8rcit Canadenc i el Segon Ex\xc3\xa8rcit Brit\xc3\xa0nic. A la pr\xc3\xa0ctica, cap dels dos ex\xc3\xa8rcits era completament brit\xc3\xa0nic o canadenc, sin\xc3\xb3 que inclo\xc3\xafen unitats poloneses i, des de Normandia, holandeses, belgues, i txecoslovaques; a m\xc3\xa9s, temporalment tamb\xc3\xa9 es van adjuntar forces americanes. Amb tot, les l\xc3\xadnies de comunicaci\xc3\xb3 de les unitats eren predominantment brit\xc3\xa0niques.'